Rannsóknarnefnd á vegum breskra stjórnvalda leggur til að Bresku Jómfrúreyjar verði sviptar þeim sjálfstjórnarréttindum sem hjálendan hefur búið við síðustu áratugi og færðar beint undir breska stjórn.
Ástæðan er sú mikla spilling sem virðist gegnsýra landstjórnina og náði nýjum hæðum þegar forsætisráðherra eyjanna, Andrew Fahie, var handtekinn og færður fyrir rétt í Bandaríkjunum, grunaður um umfangsmikið eiturlyfjasmygl og peningaþvætti. Í skýrslu rannsóknarnefndarinnar, sem birt var í gær, er lagt til að landstjórinn John Rankin, fulltrúi bresku krúnunnar í stjórn eyjanna, verði gerður að æðsta stjórnanda þeirra næstu tvö árin. Fram kemur að rannsókn nefndarinnar hafi leitt í ljós að þörf sé á verulegum breytingum á lögum og stjórnarskrá til að endurreisa það vandaða stjórnarfar sem íbúar Bresku Jómfrúreyja eigi rétt á. Bandaríska fíknefnalögreglan handtók forsætisráðherrann Fahie á flugvelli í Flórída í Bandaríkjunum á fimmtudag, ásamt æðsta yfirmanni hafnarmála á eyjunum. Handtakan og ákæran voru afrakstur leynilegrar lögregluaðgerðar, þar sem menn úr röðum fíkniefnalögreglunnar leiddu tvímenningana í gildru. Um 35.000 manns búa á Bresku Jómfrúreyjum, sem eru á meðal þekktustu og vinsælustu skattaskjóla heims. Íbúar þar hafa sem fyrr segir fengið að ráða sínum málum að mestu leyti sjálfir um áratuga skeið, en utanríkis- og varnarmál hafa verið í höndum Breta.